Document ID: 32011R0581
Publication Date: 2011-06-08

Content:
REGOLAMENT (UE) Nru 581/2011 TAL-PARLAMENT EWROPEW U TAL-KUNSILL
tat-8 ta’ Ġunju 2011
li jemenda r-Regolament tal-Kunsill (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz tal-att leġislattiv intbagħat lill-Parlamenti nazzjonali,
Filwaqt li jaġixxu skont il-proċedura leġislattiva ordinarja (1),
Billi:
(1)
Ir-Regolament tal-Kunsill (KE) Nru 55/2008 (2) daħal fis-seħħ fil-31 ta’ Jannar 2008 u ġie applikat mill-1 ta’ Marzu 2008. Dak ir-Regolament jintroduċi skema speċifika ta’ preferenzi awtonomi għall-kummerċ (ATPs) għar-Repubblika tal-Moldova (minn hawn il quddiem “il-Moldova”). Huwa jipprovdi aċċess liberu għas-swieq tal-Unjoni għall-prodotti kollha li joriġinaw mill-Moldova, ħlief għal ċerti prodotti agrikoli elenkati fl-Anness I tiegħu, li għalihom ingħataw konċessjonijiet limitati jew f’forma ta’ eżenzjoni mid-dazji doganali fil-limitu tal-kwoti tariffarji jew fil-forma ta’ tnaqqis ta’ dazji doganali.
(2)
Fil-qafas tal-Politika Ewropea tal-Viċinat (PEV), il-Pjan ta’ Azzjoni tal-PEV UE-Moldova, u s-Sħubija tal-Lvant, il-Moldova adottat aġenda ambizzjuża ta’ assoċjazzjoni politika u integrazzjoni ekonomika ulterjuri mal-Unjoni. In-negozjati dwar Ftehim ta’ Assoċjazzjoni ġdid bdew f’Jannar 2010. Il-Moldova qed tagħmel ukoll progress qawwi fuq l-approssimazzjoni regolatorja li twassal għal konverġenza mal-liġijiet u l-istandards tal-Unjoni fil-preparazzjoni għal negozjati futuri dwar żona ta’ kummerċ ħieles profonda u komprensiva (DCFTA) bejn l-Unjoni u l-Moldova, fil-qafas tal-Ftehim ta’ Assoċjazzjoni futur.
(3)
Kull sena mill-applikazzjoni tar-Regolament (KE) Nru 55/2008, il-kwota tariffarja għall-inbid ġiet użata kollha xhur qabel it-tmiem tas-sena.
(4)
L-ekonomija tal-Moldova hija affettwata sew mill-effetti negattivi tal-kriżi globali finanzjarja u ekonomika. Is-settur tal-inbid jimpjega madwar 300 000 ħaddiem, u l-esportazzjonijiet ta’ inbid huma sors importanti ta’ dħul mill-esportazzjoni.
(5)
Sabiex jiġu appoġġjati l-isforzi tal-Moldova, f’konformità mal-PEV u s-Sħubija tal-Lvant, u sabiex jiġi pprovdut suq attraenti u affidabbli għall-esportazzjonijiet tal-inbid tal-Moldova, huwa propost li tiżdied il-kwota tariffarja eżistenti għall-inbid għas-sena 2011 minn 100 000 ettolitru għal 150 000 ettolitru, għas-sena 2012 minn 120 000 ettolitru għal 180 000 ettolitru, u mis-sena 2013 ’il quddiem għal 240 000 ettolitru fis-sena.
(6)
Ir-Regolament (KE) Nru 55/2008 japplika sal-31 ta’ Diċembru 2012.
(7)
In-negozjati dwar id-DCFTA futur bejn l-Unjoni u l-Moldova huma għan komuni għaż-żewġ partijiet, bil-kondizzjoni li l-Moldova turi li lesta sabiex tinnegozja u ssostni l-effetti ta’ impriża daqshekk ambizzjuża. Sabiex jingħata żmien biżżejjed għall-preparazzjonijiet xierqa u n-negozjar ta’ DCFTA, huwa meħtieġ li l-validità tar-Regolament (KE) Nru 55/2008 tiġi estiża lil hinn mill-31 ta’ Diċembru 2012.
(8)
L-estensjoni tal-validità tar-Regolament (KE) Nru 55/2008 għandha tiġi deċiża ħafna qabel id-data tat-tmiem tiegħu, sabiex jipprovdi lill-operaturi ekonomiċi tal-Moldova fi żmien xieraq b’reġim kummerċjali trasparenti u prevedibbli għall-esportazzjonijiet tagħhom lejn l-Unjoni wara l-31 ta’ Diċembru 2012. Il-validità ta’ dak ir-Regolament għalhekk għandha tiġi estiża sal-31 ta’ Diċembru 2015.
(9)
Fid-dawl tal-esperjenza miksuba taħt l-iskema ATP preżenti, u sabiex jiġi appoġġjat aktar l-iżvilupp tal-ekonomija tal-Moldova u l-proċess ta’ approssimazzjoni regolatorja li jwasslu għal konverġenza mal-liġijiet u l-istandards tal-Unjoni fil-kuntest tas-Sħubija tal-Lvant, huwa xieraq li jiġi revedut il-livell tal-kwoti tariffarji ta’ xi prodotti koperti mill-ATPs preżenti.
(10)
Biex tkun żgurata l-konformità mal-obbligi internazzjonali tal-Unjoni, il-preferenzi li jinsabu f’dan ir-Regolament għandhom isiru kondizzjonali fuq il-kontinwità jew tiġdid tar-rinunzja eżistenti mill-obbligi tal-Organizzazzjoni Dinjija tal-Kummerċ miksuba mill-Unjoni.
(11)
Għaldaqstant, ir-Regolament (KE) Nru 55/2008 għandu jiġi emendat kif meħtieġ,
ADOTTAW DAN IR-REGOLAMENT:
Artikolu 1
Ir-Regolament (KE) Nru 55/2008 huwa b’dan emendat kif ġej:
1.
Fl-Artikolu 16, it-tieni subparagrafu huwa sostitwit b’dan li ġej:
“Għandu japplika sal-31 ta’ Diċembru 2015.
Il-preferenzi previsti f’dan ir-Regolament ma għandhomx jibqgħu japplikaw, fl-intier tagħhom jew parti minnhom, kemm-il darba ma jkunux permessi, fl-intier tagħhom jew parti minnhom, minħabba rinunzja mogħtija mill-Organizzazzjoni Dinjija tal-Kummerċ.
Dawk il-preferenzi għandhom ma jibqgħux japplikaw mill-jum li fih ir-rinunzja ma tibqax effettiva.
Il-Kummissjoni għandha, fi żmien suffiċjenti qabel dik id-data, tippubblika notifika f’Il-Ġurnal Uffiċjali tal-Unjoni Ewropea biex tgħarraf lill-operaturi u lill-awtoritajiet kompetenti b’ dan. In-notifika għandha tispeċifika liema preferenzi previsti f’dan ir-Regolament ma jibqgħux japplikaw u d-data li fiha ma jibqgħux japplikaw.”.
2.
It-Tabella 1 tal-Anness I hija sostitwita bit-tabella li jidher fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, it-8 ta’ Ġunju 2011.

Metadata:
Eurovoc Level 1 Categories: 100162
100147
100157
100161
Eurovoc Level 2 Categories: 100191
100277
100283
100257
100282
100288
Eurovoc Level 3 Categories: 5775
122
2449
8278
914
2188
2735
All Eurovoc Categories: 2590
2735
5765
5858